Tazwart tamatut anwa i ten-id-yesnulfan d amezwaru. D ayla n tmetti s umata, maca timawit-agi, muggren-tt-id wuguren niḍen i wumi semman leɛyub n timawit. Ad d-nebder seg-sen win id-iḥekkun yettaɛgaz iwakken ad d-yales akk ayen yeḍran sakin yessiwzil tasiwelt-nni. Daɣen nezmer ad naf ccfawat-agi, d ayen i tezmer ad teḥwes tatut, imi aṭas n ccfawat i yettṛuḥun, akka mi ara yemmet umɣar neɣ tamɣart ad mmten yid-s iḍrisen-nni. D ayagi i yeǧǧan tasekla-nneɣ ad iruḥ deg-s uḥric meqqren wa ad teddu deg ubrid n nnger, akken almi d asmi id-kecmen imrabḍen iṛumyen ɣer tmurt n leqbayel deg useggas n 1857, anda i bɣan ad isinen tutlayt taqbaylit, amek heddren yimdanen d wamek ttxemmimen. Bɣan ad ɣren neɣ ad fahmen timetti taqbaylit. Maca iswi-nsen ur yelli ara d asnerni n tsekla-agi. Maca iwakken kan ad asen-yessishil amek ara staɛmren leqbayel. Kkren xedmen asiskel, jemɛen-d ama d timucuha, ama d isefra, ama d iḍrisen uran-ten. Si tama niḍen ssutren deg Belaid At Ali akken ad d-yaru iḍrisen s tutlayt-is n tmaziɣt, dɣa ifures tagnit akken ad yefk afud i tsekla-agi, ad tt-id-yessuffeɣ seg wannar n ṭṭlam ɣer tafat, ad tt-id-yekkes seg timawit. Ayen yura yeffeɣ-d d iḥricen deg udlis i wumi fkan azwel imrabḍen iṛumyen”Les cahiers de Belaid, où la kabylie d’ antan”. S wakka i yebda uɣerbaz d yidles n yiṛumyen i wakken ad d-tlal neɣ ad aɣ-d-tban tsekla yettwarun s tutlayt taqbaylit.